โอเปกเผยการผลิตน้ำมันเดือนพ.ย.พุ่งขึ้นสูงสุดในรอบ 7 ปี
โอเปกเผยการผลิตน้ำมันเดือนพ.ย.เพิ่มขึ้น 230,000 บาร์เรล/วันในเดือนพ.ย. สู่ระดับ 31.70 ล้านบาร์เรล/วัน ซึ่งเป็นระดับสูงสุดในรอบ 7 ปี ขณะเดียวกันโอเปกคาดว่า ปริมาณการผลิตน้ำมันดิบของประเทศนอกกลุ่มโอเปกจะเพิ่มขึ้น 1 ล้านบาร์เรล/วันในปี 2558 สู่ระดับเฉลี่ย 57.51 ล้านบาร์เรล/วัน
11 ธ.ค. 2558

กลุ่มประเทศผู้ส่งออกน้ำมัน (โอเปก) เปิดเผยว่า กลุ่มโอเปกผลิตน้ำมันเพิ่มขึ้น 230,000 บาร์เรล/วันในเดือนพ.ย. สู่ระดับ 31.70 ล้านบาร์เรล/วัน ซึ่งเป็นระดับสูงสุดในรอบ 7 ปี
ขณะเดียวกันโอเปกคาดว่า ปริมาณการผลิตน้ำมันดิบของประเทศนอกกลุ่มโอเปกจะเพิ่มขึ้น 1 ล้านบาร์เรล/วันในปี 2558 สู่ระดับเฉลี่ย 57.51 ล้านบาร์เรล/วัน ซึ่งตัวเลขดังกล่าวสูงกว่าที่คาดการณ์ไว้ก่อนหน้านี้ว่าจะเพิ่มขึ้นเพียง 280,000 บาร์เรล/วัน เนื่องจากมีรายงานว่าสหรัฐ จีน อังกฤษ บราซิล และรัสเซีย ผลิตน้ำมันเพิ่มขึ้น
รายงานของโอเปกระบุว่า ความต้องการน้ำมันในตลาดโลกในปี โลกใน 2559 จะผันผวน อันเนื่องมาจากเศรษฐกิจโลกชะลอตัว ปัจจัยสภาพอากาศ และการเปลี่ยนแปลงนโยบายพลังงาน
ด้านสำนักงานพลังงานสากล (IEA) คาดการณ์ว่า รายได้ต่อปีของกลุ่มโอเปกจะปรับตัวลดลงสู่ระดับ 5.50 แสนล้านดอลลาร์สหรัฐ จากค่าเฉลี่ยในช่วง 5 ปีที่ผ่านมาที่ระดับ 1 ล้านล้านดอลลาร์
เจมี เว็บสเตอร์ ผู้อำนวยการอาวุโสของ IHS Energy กล่าวแสดงความเห็นว่า กลุ่มโอเปกยังไม่พร้อมที่จะปรับลดการผลิตลงในขณะนี้ ขณะเดียวกันคาดว่าการผลิตน้ำมันในสหรัฐจะลดลงอย่างต่อเนื่องในปีหน้า จึงมีความเป็นไปได้ว่าราคาน้ำมันจะปรับตัวสูงขึ้นในช่วงครึ่งหลังของปีหน้า สำนักข่าวซินหัวรายงาน